আগামী ২৩ এপ্রিলই নাকি ধ্বংস হবে পৃথিবী! শোনা যাচ্ছে, ওইদিনই নাকি আকাশে দেখা যাবে সৌরজগতের দ্বাদশ গ্রহ নিবিড়ুকে। আর সেইদিনই ধ্বংস হবে আমাদের নীল গ্রহ! 
কিন্তু সত্যিই কি এমন কিছু হবে? প্রথমেই বলে ফেলা যাক, না। এমন কোনও ঘটনা যে ওইদিন ঘটবে না তা সকলেরই জানা। কেননা, এমন দাবি তো নতুন নয়। থেকে থেকেই এমন অসম্ভব দাবির কথা ভেসে আসে। গত বছরের অক্টোবর, নভেম্বর— পর পর দু’মাসে পৃথিবী ধ্বংসের ভবিষ্যদ্বাণী করেছিলেন ‘ষড়যন্ত্র তত্ত্ব’-এ বিশ্বাসীরা। ব্যাপারটা এমন পর্যায়ে পৌঁছেছে, এখন আর লোকে ভয় তো পাচ্ছেই না, উলটে হাসাহাসি শুরু হয়েছে। তবু বিরাম নেই ভবিষ্যদ্বাণীর। 

এই বিষয়ে অন্যান্য খবর

ধেয়ে আসছে দ্বাদশ গ্রহ। ২০১৭-তেই কি ধ্বংস হচ্ছে পৃথিবী?


আন্তর্জাতিক সংবাদমাধ্যম ‘দ্য ওয়াশিংটন পোস্ট’-এ প্রকাশিত একটি প্রতিবেদন থেকে জানা যাচ্ছে, প্ল্যানেট এক্স তথা নিবিড়ু গ্রহের আবির্ভাবের সঙ্গেই অন্তিমকাল ঘনিয়ে আসবে পৃথিবীর— এই খবরকে নস্যাৎ করে দিয়েছে নাসা। নিবিড়ুর অস্তিত্ব কোনওদিনই মানেনি তারা। 
কিন্তু নিবিড়ুর আবির্ভাব নিয়ে বারে বারে সরব হয়েছে ‘ষড়যন্ত্র তত্ত্ব’-এর প্রবক্তারা। এই তত্ত্বের বিশ্বাসীদের ধারণা, রাষ্ট্র বা কখনও কখনও কোনও ক্ষমতাশালী গোষ্ঠী অনেক সময়ে বহু ঘটনাকে চেপে দিতে চায় ক্ষতিকর পন্থায়।
তাঁদের ধারণা, নাসা বা অন্যান্য মহাকাশ গবেষণা সংস্থা ইচ্ছাকৃত ভাবেই নিবিড়ুর অস্তিত্বকে ‘অলীক’ বলে উড়িয়ে দিচ্ছে। নিবিড়ু মোটেই কাল্পনিক নয়। সে এই সৌরজগতেই আছে। নিবিড়ু গ্রহ ও মায়া সভ্যতার এক বিশেষজ্ঞ জেমস ম্যাককেনির মতে, প্রায় ১০ হাজার বছর আগে পৃথিবীর বুক থেকে নিশ্চিহ্ন হয়ে গিয়েছিল সভ্যতা। কারণ নিবিড়ু খুব কাছে চলে এসেছিল পৃথিবীর। 
২৩ এপ্রিল পৃথিবীর ধ্বংসের সঙ্গে ষড়যন্ত্র তত্ত্বের বিশ্বাসীরা এবার মিলিয়ে দিয়েছেন যিশু খ্রিস্টকেও। বলা হচ্ছে, ওইদিন সূর্ষ, চাঁদ ও শুক্র এক সরলরেখায় আসবে। বাইবেল বর্ণিত ‘র‌্যাপচার’ অর্থাৎ যিশুর প্রত্যাবর্তনকেও জড়িয়ে ফেলা হয়েছে তাদের বক্তব্যে। 
পৃথিবী ধ্বংস হওয়া নিয়ে কম ভবিষ্যদ্বাণী হয়নি। ২০১২ সালের কথা অনেকেরই মনে থাকবে। তারও আগে কিংবা পরে, নানা সময়ে নানা কথা শোনা গিয়েছে। কিন্তু কোনওটাই সত্যি হয়নি। এবারেরটাও যে হবে না, তা এখনই হলফ করে বলে ফেলা যায়।
তার পর শুরু হবে অপেক্ষা, আবারও একটি তারিখের। যেদিনটা নাকি সভ্যতার শেষ দিন! দেখা যাক, ২৩ এপ্রিলের পরে আবার কোন দিনের কথা শোনায় ষড়যন্ত্রের তাত্ত্বিকরা।